Олимп
Олѝмп (в най-близките български говори О̀лимп, , Олимпос) е най-високата планина в Гърция (връх Митикас, 2917,727 m) и втора на Балканския полуостров, издигаща се в централната част на страната, западно от Солунския залив на Егейско море.

Описание 

Олимп е голям масив в южната част на Катеринско (Македония) и северната страна на Лариско (Тесалия). На север достига до южната част на Солунската равнина, а на юг – до северната част на Тесалийската равнина. Като цяло се простира северозапад на югоизток на протежение от 42 km - от Литохоро и Дион (Малатрия) на изток до Питио (Селос) и Кокинопилос (Кокиноплос) на запад и от Вронду на север до Кария на юг. От планинския комплекс Долен Олимп на югоизток е разделен от голямото плато (840 m) на Кария - Скамния и големите проломи на Зиляна и Дява, а от масива Вулгара на северозапад е отделена от голямата долина на река Макрирема.

Олимп е най-високата планина в Гърция и в древногръцката митология тук е домът на Олимпийските богове, основните богове в гръцкия пантеон.

От геоложка гледна точка Олимп принадлежи към пелагоническата зона и като цяло към метаморфните зони. Скалите му се състоят от варовици (доломитови и полукристални), малко слюда, шисти, гнайси и флиш.

Склоновете ѝ са стръмни, набраздени с дълбоки ждрела и каньони, а върховете ѝ са скалисти. Като цяло, планината е забележителна със своята богата флора и има няколко ендемични вида. В планината има обширни гори от черен бор, черна мура и бук.

Голяма територия (39 880 акра) в центъра на Олимп е обявена за националнен парк (F.E.K. 248A/1938). Министерството на културата, с цел по-пълно опазване на целия район на Олимп, в 1985 година обявява Пиерийския Олимп за археологическо и историческо място, а в 1987 година характеризира и Олимп и Долен Олимп като археологически обект и историческо място, което е пряко свързано с елинизма от древността до наши дни. Също така в 1993 година областната управа на Пиерия обявява за природен паметник чинаровата гора по течението на река Гривас, в района на древна Левитра.

Олимп е част от мрежата от защитени зони Натура 2000 (1250001) и е определена като орнитологично важно място (044).

На Олимп са регистрирани 18 пещери, пропасти и снежни дупки, като най-внушителните са пещерната пропаст Мория, пропастта Зонария и снежните дупки Какваракас и
Сколио, по-известните пещери Итакисиос и Агиу Дионисиу.

В югозападнаната час на планината в местността Врисупулес (1800 m) има малък зимен център с два лифта.

Европейската пътека за дълги разстояния Е4 идва от Фламбуро (Пиерия) - Вронду - Дион - Литохоро пресича планината Олимп, като преминава през пролома на Енипеас (Мавролонгос), Приония, Хижа А, Мегали Гурна и село Кокинопилос и продължава към Шапка (Титарос) - Камбуница.

Бележки